Johs. Poulsen (RV), 2009-03-10:
Det Radikale Venstre har tidligere fremlagt et udspil, som vi kaldte »Danmark er et dejligt land - en radikal naturpolitik«.
Og jeg skal ikke kunne sige, om fru Ida Auken og SF er blevet inspireret af en række af elementerne heri, men jeg kan i hvert fald konstatere en betydelig grad af sammenfald mellem en række målsætninger, vi fremlagde i den plan, og en række målsætninger, SF har lagt ind i sit udspil til en naturplan i Danmark.
Med det som baggrund er det ikke unaturligt, at vi hilser det velkommen, at der kommer et sådant udspil her, som kan danne grundlag for en endnu mere intensiv diskussion om, hvordan vi kommer videre med vores naturpolitik i Danmark.
Vi fremlagde i vores plan en målsætning om, at man inden 2025 skulle have arealet med ekstensiv natur til at udgøre ca. 30 pct. af Danmarks areal.
Jeg ved godt, at vi kan skændes en lille smule om forskellige typer definitioner, men sådan rundt regnet betyder det, at vi skal have fordoblet mængden af kvalitetsnatur i Danmark.
Og det er givet, at det vil betyde, at man også ville kunne nå en række af de andre målsætninger, som vi havde med i vores og SF har med i sit forslag, bl.a. på biodiversitetsområdet, på et område som sammenhængende natur, naturkorridorer, og at man i det hele taget på den måde vil skabe mulighed for et stærkere og bredere fundament for, at naturen kan udvikle sig positivt i stedet for negativt, som der i en periode har været en tendens til.
Så vi er tilfredse med, at der er fremsat et sådant forslag fra SF's side, og ikke mindst er vi selvfølgelig tilfredse med, at der er en så høj grad af sammenfald med det, der ligger i Det Radikale Venstres udspil.
Vi er desuden enige med SF i, at der skal mere finansiering til end det, man har set hidtil, og vi synes faktisk, man fra SF's side er beskeden i sin tilgang til det her område.
Jeg kan i alt fald i forhold til den lange diskussion, der har været frem og tilbage om penge, roligt sige, at det fremgår ganske tydeligt, at der naturligvis er tale om en finansiering af det fremsatte forslag, og at vi ikke har nogen bemærkninger til den finansiering.
Men jeg vil blot tilføje, at set med vores øjne, ville man kunne komme endnu længere ikke mindst ved at udnytte de muligheder, der er inden for EU-systemet, så maksimalt som overhovedet muligt.
Vi vil ikke sige noget negativt om, at regeringspartierne i sin tid opfandt begrebet miljømilliarden.
Nu var hr. Eyvind Vesselbo jo tidligere inde på det og mente, at han kunne huske tilbage i tiden, men det kan jeg jo også, så jeg vil godt minde om, at da man første gang fandt på at bruge begrebet miljømilliarden, gjorde man samtidig det, at man næsten halverede midlerne under landdistriktsområdet, nemlig de midler, som under landdistriktsområdet gik til miljøformål og bl.a. til økologisk landbrug og lignende.
Det er ikke den tilgang, vi har til det.
Vi har en tilgang, der går ud på, at inden for de muligheder, der gives under EU-systemet, skal vi hjemtage maksimalt, hvad vi kan, og det er faktisk det, der vil danne baggrund for, at man kan lave en endnu stærkere indsats for mere natur i Danmark, end der er lagt op til i SF's naturplan.
Vi synes, at SF's udspil er et rigtig godt skridt på vejen til at nå betydelig længere med naturpolitikken i Danmark, og med det som baggrund hilser vi det naturligvis velkommen.